b"\n_START_ARTICLE_\nHostalric\n_START_SECTION_\nHist\xc3\xb2ria\n_START_PARAGRAPH_\nHostalric va ser a l'antiguitat zona de pas obligatori en la ruta nord-sud, i l'\xc3\xbanic pas natural entre Girona i Barcelona. En unes prospeccions fetes al tur\xc3\xb3 del castell es van trobar restes del per\xc3\xadode ib\xc3\xa8ric. En \xc3\xa8poca romana passava per aquest indret una bifurcaci\xc3\xb3 interior de la Via Augusta. Es van trobar restes d'aquesta via quan es va construir la carretera de Sant Hilari Sacalm. La poblaci\xc3\xb3 d'Hostalric sembla que va tenir el seu origen en un hostal documentat des del segle\xc2\xa0XI al lloc dit Onota, al peu de l'anomenat cam\xc3\xad de Fran\xc3\xa7a (antiga via romana). El top\xc3\xb2nim \xc3\xa9s una aglutinaci\xc3\xb3 d'\xc2\xabhostal\xc2\xbb i \xc2\xabric\xc2\xbb. La primera refer\xc3\xa8ncia documental clara d'Hostalric \xc3\xa9s del 1106, i en ella Guerau Pon\xc3\xa7, vescomte de Cabrera, va jurar fidelitat a Ramon Berenguer III de Barcelona.\n_START_SECTION_\nEdat Mitjana: Capitalitat del vescomtat de Cabrera\n_START_PARAGRAPH_\nLes lluites feudals catalanes del final del segle XII van tenir ress\xc3\xb2 al castell d'Hostalric a causa del rebel temperament del seu senyor, Pon\xc3\xa7 III de Cabrera. Amb el temps, els de Cabrera van convertir la vila d'Hostalric en la capital administrativa dels extensos territoris del seu vescomtat fins a l'extinci\xc3\xb3 de la senyoria l'any 1836. Hi residien les principals persones encarregades de fer les gestions administratives i econ\xc3\xb2miques del vescomtat. La vila d\xe2\x80\x99Hostalric es troba en una situaci\xc3\xb3 geogr\xc3\xa0fica molt bona. Disposa d\xe2\x80\x99unes defenses naturals per un costat i de la protecci\xc3\xb3 del castell per l\xe2\x80\x99altra. Era lloc de pas del cam\xc3\xad ral, entre Barcelona i Fran\xc3\xa7a, amb ramificacions als camins de Montseny, de les Guilleries, i tamb\xc3\xa9 condu\xc3\xafa cap a la marina en els termes del castell de Blanes, Palafolls i Montpalau._NEWLINE_Fou al segle XIII quan es consolid\xc3\xa0 la vila. El 1242 el rei Jaume I el Conqueridor atorg\xc3\xa0 al vescomte de Cabrera el privilegi de celebraci\xc3\xb3 de mercat establert els dimarts, i l\xe2\x80\x99any seg\xc3\xbcent, el 1243, el vescomte Gueraur V de Cabrera va concedir carta de poblament als habitants d\xe2\x80\x99Hostalric. Posteriorment, el 1269 dispos\xc3\xa0 de notaria i escrivania. Els notaris d\xe2\x80\x99aquesta notaria tenien facultat directe del vescomte de Cabrera.Durant el segle XIV, Bernat II de Cabrera va reestructurar els dominis del vescomtat de Cabrera i f\xc3\xa9u que Hostalric fos cap i centre de tot el vescomtat. A Hostalric s\xe2\x80\x99hi va instaurar el principal tribunal judicial del vescomtat. La capitalitat d\xe2\x80\x99Hostalric comen\xc3\xa7ada per Bernat II de Cabrera va ser consolidada pel seu n\xc3\xa9t Bernat IV de Cabrera, anomenat Bernard\xc3\xad. Aquest reorganitz\xc3\xa0 les estructures administratives del vescomtat que duraran fins a l\xe2\x80\x99extinci\xc3\xb3 del r\xc3\xa8gim senyorial al s. XIX.\n_START_SECTION_\nGuerra de Successi\xc3\xb3\n_START_PARAGRAPH_\nDurant el regnat de Carles III, els francesos van tornar a envair Catalunya. Van arribar a Hostalric el 18 de juliol de 1694. Despr\xc3\xa9s d'una curta resist\xc3\xa8ncia, la poblaci\xc3\xb3 i el castell es van rendir. Aquesta zona, per\xc3\xb2, va continuar essent terra de batalles, i els francesos van abandonar el castell l'any 1695 i el van deixar inutilitzat._NEWLINE_L'any 1701 va arribar a Hostalric Felip V, que acabava de ser nomenat rei, amb la seva esposa. Va ser en aquesta poblaci\xc3\xb3 on els representants de la ciutat de Barcelona li van retre homenatge. Uns anys despr\xc3\xa9s, en esclatar la Guerra de Successi\xc3\xb3, un cop conquerida la vila per les tropes filipistes, aquest rei va ordenar la construcci\xc3\xb3 de l'actual castell i la reconstrucci\xc3\xb3 de les muralles._NEWLINE_Durant la Guerra de Successi\xc3\xb3, a Hostalric hi havia una de les fortaleses m\xc3\xa9s importants de l\xe2\x80\x99ex\xc3\xa8rcit de Carles III. Al llarg de la disputa, la pla\xc3\xa7a va estar guarnida per diverses formacions aliades, fins que els ex\xc3\xa8rcits imperial i borb\xc3\xb2nic van signar el conveni de l\xe2\x80\x99Hospitalet (22 de juny de 1713), amb qu\xc3\xa8 es reglamentava l\xe2\x80\x99evacuaci\xc3\xb3 de les tropes aliades i l\xe2\x80\x99entrega de les fortaleses a les noves autoritats borb\xc3\xb2niques._NEWLINE_A mitjan agost del 1713, l\xe2\x80\x99expedici\xc3\xb3 militar catalana del diputat Antoni de Berenguer i el general Rafael Nebot va acudir a Hostalric per evitar l\xe2\x80\x99entrega de la fortificaci\xc3\xb3. L\xe2\x80\x99operatiu va fracassar i, el 17 d\xe2\x80\x99agost de 1713, el coronel Francesco Marulli, seguint el conveni de l\xe2\x80\x99Hospitalet, va lliurar la fortalesa a l\xe2\x80\x99ex\xc3\xa8rcit borb\xc3\xb2nic. La fortificaci\xc3\xb3 d\xe2\x80\x99Hostalric es convertia, aix\xc3\xad, en la darrera pla\xc3\xa7a aliada entregada a Felip V. La seva guarnici\xc3\xb3 va abandonar Catalunya tot embarcant-se des de Blanes. Poc despr\xc3\xa9s, a causa de la revolta de les quinzenades, des d'Hostalric s'organitzaria una columna borb\xc3\xb2nica per anar a soc\xc3\xb3rrer el general Feliciano Bracamonte a Vic. Durant el seu trajecte entre el Montseny i les Guilleries la columna seria emboscada, en l'anomenat combat d'Arb\xc3\xbacies, i patiria nombroses baixes que obligarien a retirar-se als supervivents cap a Hostalric.\n_START_SECTION_\nOcupaci\xc3\xb3 francesa\n_START_PARAGRAPH_\nDurant la Guerra de la Independ\xc3\xa8ncia (1808-1814), Hostalric va tenir un paper brillant, tant donant suport a l\xe2\x80\x99entrada de queviures durant el setge de Girona com destorbant el pas a les tropes enemigues. \xc3\x89s per aix\xc3\xb2 que convenia als francesos prendre la vila. Durant la guerra del Franc\xc3\xa8s, el 7 de novembre de 1809 la vila va ser saquejada i incendiada per les tropes del mariscal Pierre Fran\xc3\xa7ois Charles Augereau. El gener de 1810 els francesos van prendre la vila i s\xe2\x80\x99inici\xc3\xa0 el llarg setge d'Hostalric. Durant aquest temps el coronel Estrada reb\xc3\xa9 4 comunicacions intimant-li a la rendici\xc3\xb3, per\xc3\xb2 totes van ser omeses. El governador del castell no defallia i les seves tropes li eren fidels._NEWLINE_Despr\xc3\xa9s de quatre mesos de setge i m\xc3\xa9s de 4000 bombes caigudes sobre la fortalesa, la situaci\xc3\xb3 era cada vegada m\xc3\xa9s cr\xc3\xadtica. Comen\xc3\xa7aven a escassejar els aliments i dels 2000 combatents nom\xc3\xa9s 1200 estaven en condicions d\xe2\x80\x99agafar les armes.\xc2\xa0 El coronel Estrada va decidir provar de salvar-se obrint-se pas entre l\xe2\x80\x99enemic i el 12 de maig tota la guarnici\xc3\xb3 \xc3\xbatil va fugir de la fortalesa. L\xe2\x80\x99endem\xc3\xa0, l\xe2\x80\x99oficial que es va quedar al c\xc3\xa0rrec de la Fortalesa va lliurar la pla\xc3\xa7a als francesos._NEWLINE_Hostalric i Figueres van ser les \xc3\xbaltimes places de l'Estat espanyol que van abandonar els francesos. Va ser el 4 de juny de 1814. A difer\xc3\xa8ncia d'altres castells o fortaleses, Hostalric va mantenir fins ben entrat el segle XX la condici\xc3\xb3 de \xc2\xabPlaza Fuerte Militar\xc2\xbb, amb els avantatges i inconvenients que aix\xc3\xb2 podia comportar.\n_START_SECTION_\nGuerra Civil Espanyola\n_START_PARAGRAPH_\nAmb l'incendi de l'esgl\xc3\xa9sia el 24 de juliol de 1936, s'iniciava la Guerra Civil espanyola a Hostalric. Les flames feien desapar\xc3\xa8ixer l'excel\xc2\xb7lent altar major de 1854, tot i que es va salvar la imatge de la mare de D\xc3\xa9u dels Socors, per acci\xc3\xb3 de Joan Guitart i Socorro Ribas, que la van amagar dins d'un n\xc3\xadnxol del cementiri vell. L'1 de febrer de 1939 van entrar les tropes franquistes al poble."